text: Ingen hjælp mod knallert-bøller
  12 august 2011 kl. 12.48
  Hverken boligforening eller politi kan hjælpe Kvaglund-beboere, der lever i frygt for knallert-bøller.
  Beboerne i Esbjerg-bydelen Kvaglund skal ikke forvente de store forandringer efter, at en lille pige er blevet kørt ned af en knallert-kører.
   
  I går fortalte TV SYD om 3-årige Celina der for nylig blev kørt ned udenfor hjemmet - noget som forældrene allerede forudså da pigen var spæd. Men boligforeningen mener ikke, der er meget mere at gøre. Der er skilte på vej ind i boligområdet om at man maximalt må køre 15 kilometer i timen og alle beboerne har skrevet under på, at de ikke kører på knallert inde i selve boligområdet. 
   
  Men Arbejdernes Boligforening mener ikke, bump og bomme er vejen frem.
  - Det er alt for omfattende, hvis vi skal til at lave hele området om, siger Karen Jakobsen, der er formand for afdelingen i Kvaglund.
  I stedet mener hun, der skal laves kampagner for at nå ud til de unge, der kører hasardkørsel på stierne.
  Politiet i Esbjerg har længe været opmærksom på problemet. 
  - Knallert-forbud på stierne vil tvinge knallerterne ud på de store veje. Der er det endnu farligere at køre stærkt på knallert, siger Kenneth Benfeldt, operativ leder for Syd- og Sønderjyllands færdselspoliti.
  